Hrvatski košarkaš i član Philadelphia 76ersa Dario Šarić jednoglasno je izabran u najbolju rookie petorku ove sezone. Uz njega, stopostotan broj glasova dobio je i Malcolm Brogdon, dok su u petorci još Buddy Hield, Willy Hernangomez i Joel Embiid...

Uopće nije bilo sumnje u izbor Darija Šarića u najbolju rookie petorku sezone. Hrvatski košaraš već se u prvoj godini pokazao kao vrlo važna karika u momčadi Philadelphia 76ersa koji su ostvarili 18 pobjeda više nego prošle sezone. Šarić je sezoni zaključio kao drugi strijelac (12.8 poena) i treći skakač (6.3 skokova) među novacima u ligi.

Svoju najveću kvalitetu pokazao je u posljednjim mjesecima regularne sezone, kada se Joel Embiid ponovno ozlijedio, i bilježio gotovo 18 koševa i nešto više od sedam skokova po utakmici. U najbolju momčad uvršten je i Kamerunac te su tako Sixersi postali prva momčad od 2008. godine koja je imala više od jednog igrača u izboru za rookie momčad godine.

Hrvatski je košarkaš dobio svih 100 glasova, kao i član Milwaukee Bucksa Malcolm Brogdon. Amerikanac je predvodio novake po asistencijama i ukradenim loptama te je jedini rookie Bucksa u povijesti koji je ostvario triple-double učinak.

U rookie momčad sezone ušao je Buddy Hield, koji je predvodio novake po broju ubačenih trica, dok je uz to bio i treći strijelac s 10.6 koševa po utakmici, kao i Willy Hernangomez koji je ubilježio 11 double-double učinaka te je imao najbolju postotak šuta iz igre.

Uz najbolje prve i druge rookie petorke, izabrano je i pet najboljih obrambenih igrača iz pet različitih momčadi. Trojica među njima, Draymond Green, Rudy Gobert i Kawhi Leonard, su ušli i u usku konkurenciju za najboljeg defenzivca godine.

Dodjela preostalih nagrada, među njima i ona za novaka godine, počinje u 03:00 sata po hrvatskom vremenu.

NBA All-Rookie Team:

Malcolm Brogdon, Milwaukee Bucks

Dario Šarić, Philadelphia 76ers

Joel Embiid, Philadelphia 76ers

Buddy Hield, Sacramento Kings

Willy Hernangomez, New York Knicks

NBA All-Rookie Second Team:

Jamal Murray, Denver Nuggets

Jaylen Brown, Boston Celtics

Marquese Chriss, Phoenix Suns

Brandon Ingram, Los Angeles Lakers

Yogi Ferrell, Dallas Mavericks

NBA All-Defensive Team:

Draymond Green, Golden State Warriors

Rudy Gobert, Utah Jazz

Kawhi Leonard, San Antonio Spurs

Chris Paul, LA Clippers

Patrick Beverley, Houston Rockets